พาราสาวะถี
อยู่มากว่า 8 ปีแต่พึ่งจะแอ็กชันหลังเกิดเหตุการณ์โศกสลดที่หนองบัวลำภู กับมติที่ประชุม ครม.เมื่อวันอังคารที่ผ่านมา
อยู่มากว่า 8 ปีแต่พึ่งจะแอ็กชันหลังเกิดเหตุการณ์โศกสลดที่หนองบัวลำภู กับมติที่ประชุม ครม.เมื่อวันอังคารที่ผ่านมา
21 ต.ค. 2565

อยู่มากว่า 8 ปีแต่พึ่งจะแอ็กชันหลังเกิดเหตุการณ์โศกสลดที่หนองบัวลำภู กับมติที่ประชุม ครม.เมื่อวันอังคารที่ผ่านมา เห็นชอบมาตรการและกำหนดหน่วยงานรับผิดชอบหลักในการแก้ไขปัญหาอาวุธปืนและยาเสพติด เพื่อสร้างความเชื่อมั่นให้กับประชาชน แต่ก็เป็นไปตามสูตรเดิมให้เร่งรัดดำเนินการ ในรูปแบบของคณะทำงาน พร้อมรายงานให้ผู้นำเผด็จการสืบทอดอำนาจทราบเป็นระยะ ในส่วนของการปราบปรามยาเสพติดก็มีติ่งทิ้งท้ายให้เป็นไปตามกฎหมาย กลัวจะซ้ำรอยฆ่าตัดตอนช่วงสงครามยาเสพติดยุค ทักษิณ ชินวัตร
ทว่าไม่รู้เป็นความบังเอิญ หรือเคราะห์ซ้ำกรรมซัดอย่างไรไม่ทราบ ขณะที่ ครม.ภายใต้การสั่งการอย่างขึงขังของผู้นำเผด็จการสืบทอดอำนาจ กำลังจะดำเนินการในสิ่งที่ถูกมองว่าจะเป็นเหมือนไฟไหม้ฟาง ก็เกิดเหตุเหิมเกริมเย้ยกฎหมายที่จังหวัดสงขลา โดยเป็นเหตุ อส.สงขลา 5 คนจับยาบ้า 10 มัด ได้ผู้ต้องหา 1 คน ก่อนจะขยายผลล่อซื้อจับให้หมดขบวนการ แต่ถูกซ้อนแผนคนร้าย 20 คนพร้อมอาวุธปืนครบมือ ปล้นยาบ้าคืน พร้อมทั้งยึดปืน 5 กระบอกและรถของ อส.1 คันไปด้วย
พื้นที่เกิดเหตุอยู่ในความรับผิดชอบของ สภ.รัตภูมิ กรณีนี้ย่อมตามมาด้วยคำถามของประชาชนโดยทั่วไป ขบวนการค้ายาเหิมเกริมถึงขั้นปล้นเจ้าหน้าที่แบบนี้ เรามักจะได้ยินในประเทศที่มีแหล่งค้ายาระดับโลก เช่น โคลัมเบีย เม็กซิโก แต่นี่เกิดขึ้นในประเทศไทย และเกิดขึ้นในห้วงเวลาเดียวกันกับที่รัฐบาลโดย ครม.เพิ่งเห็นชอบที่จะขับเคลื่อนเดินหน้าปราบปราม กวาดล้างยาเสพติดและอาวุธปืนอย่างจริงจัง โดยมีปุจฉาสำคัญ คือ เวลาที่ผ่านมากว่า 8 ปีมัวทำอะไรอยู่
กรณีที่เกิดขึ้นนี้ ณัฐวุฒิ ใสยเกื้อ ผู้อำนวยการพรรคเพื่อไทย ได้จังหวะเย้ยหยันไปยังผู้นำเผด็จการสืบทอดอำนาจทันที คำประกาศของนายกฯ ไร้น้ำยา ขนรัฐมนตรีมายืนแถลงไม่มีความหมาย ยาเสพติดอาละวาด คลั่งยาฆ่ากันยังมีทุกวัน แล้วจะอยู่กันอย่างไรประชาชน สถานการณ์เป็นแบบนี้ผู้นำเผด็จการสืบทอดอำนาจต้องลงไปดูเหตุการณ์บ้างอย่าเกาะโพเดียมสั่งอย่างเดียว พร้อมด้วยการประชดประชันอย่างรุนแรง “ฉิบหายกันขนาดนี้แล้วไม่มีปัญญาแก้ แต่อยากอยู่ต่อ”
ความจริงก็คงไม่ใช่แค่ผู้นำเผด็จการสืบทอดอำนาจเพียงคนเดียวที่ควรต้องตระหนักต่อปัญหาอันใหญ่หลวงที่เพิกเฉยกันมาตลอดเวลากว่า 8 ปี ถ้าไม่มีเหตุการณ์หนองบัวลำภูก็คงไม่มีอะไรเกิดขึ้น พวกกองเชียร์ไม่ลืมหูลืมตาทั้งหลาย ยิ่งพวกที่เดินสายไปแจ้งความเอาผิดโน้ส อุดม กับเดี่ยว 13 ที่ดันทะลึ่งเอาความจริงมาพูดเล่น ก็ควรจะสำเหนียกด้วยว่า สิ่งที่นักพูดคนดังว่ามานั้นมันตรงกับความรู้สึกของคนไทยส่วนใหญ่ เช่นนี้แล้วยังจะปกป้องให้อยู่กันยาวเพื่อสร้างปัญหาต่อ ก่อปัญหาใหม่อย่างนั้นหรือ
ย้ำมาต่อเนื่องเรื่องความเห็นทางการเมืองที่แตกต่างระหว่างพี่ใหญ่แก๊ง 3 ป.กับน้องเล็กและน้องรองนั้น มันเป็นสิ่งที่ส่งผลต่อการเลือกตั้งครั้งต่อไปโดยตรง ขณะเดียวกันสิ่งที่ลิ่วล้อของน้องเล็กได้ดำเนินการผ่านเครือข่ายต่าง ๆ มันได้สร้างปัญหาให้ไม่หยุดหย่อน สุดท้ายก็จะย้อนกลับมาทำลายตัวเอง ในวันที่มีอำนาจเต็มมือหรือยังมีกลไกต่าง ๆ ที่วางแผนกันไว้คุ้มกะลาหัวมันก็อยู่กันได้ แต่อนาคตข้างหน้าถ้าทุกอย่างกลับคืนสู่ความเป็นปกติ หายนะจะมาเยือนโดยไม่รู้ตัว
เหมือนอย่างที่อดีตกุนซือของพี่ใหญ่แก๊ง 3 ป. ไพศาล พืชมงคล ชี้อีกด้านของขบวนการไอโอที่ทำเพื่อผู้นำเผด็จการสืบทอดอำนาจจะสร้างปัญหาในอนาคตก็คือ ปฏิบัติการจิตวิทยาหรือไอโอ เป็นเรื่องสำหรับใช้กระทำกับข้าศึกศัตรูของชาติ เพื่อทำให้ศัตรูอ่อนแอ แตกความสามัคคีและทำลายข้าศึก การนำไอโอมาใช้กับประชาชนในชาติ คือการทำร้ายชาติบ้านเมืองที่มีอันตรายมาก อาจจำเป็นในช่วงที่เป็นยุคเผด็จการแต่เมื่อผ่านเลือกตั้งมาแล้ว แม้จะมีคราบไคลเผด็จการเกาะกันอยู่ แต่สิ่งเหล่านี้ต้องเลิกได้แล้ว
สิ่งสำคัญคือ การตั้งกลุ่มไอโอประเภทที่อ้างตัวเองว่าปกป้องสถาบัน แต่กลับปกป้องนักการเมืองที่โกงชาติฉ้อราษฎร์บังหลวง เป็นการแอบอ้างสถาบัน ทำร้ายสถาบัน และสร้างศัตรูให้กับสถาบัน แท้จริงก็คือการกระทำเพื่อล้มเจ้านั่นเอง การตั้งกลุ่มไอโอประเภทที่ใช้รุมด่าประชาชนที่มีความเห็นต่าง ในขณะที่การโกงชาติฉ้อราษฎร์บังหลวงเต็มไปทั้งบ้านทั้งเมืองกลับทำมองไม่เห็น คือการทำร้ายประชาชนโดยไม่เป็นธรรม คือการทำลายชาติบ้านเมืองที่อำมหิต
การตั้งกลุ่มคนทำหน้าที่ร้องเรียนกล่าวหาปิดปากประชาชนที่มีความเห็นต่างกับผู้มีอำนาจหลายกลุ่มในขณะนี้ ได้สร้างความเกลียดชังให้กับประชาชน จนถึงขั้นมีคนยอมติดคุกเพื่อหยุดยั้งการปิดปากประชาชน ได้ปรากฏขึ้นแล้ว สื่อมวลชน คอลัมน์นิสต์ อดีตข้าราชการ นักวิชาการ พิธีกร นักร้องนักแสดงคนไหนที่รับงานทำไอโอ ประชาชนเขารู้กันทั่วแล้ว ความเสื่อมมาถึงพวกท่านแล้วให้รู้จักอายกันเสียบ้าง แต่พวกอย่างหนาพวกนี้ไม่มีวันสำเหนียกแน่นอน
เช่นเดียวกันกับเรื่องการใช้เงินงบประมาณในการทำไอโอ จะต้องถูกตรวจสอบอย่างเข้มข้น เพราะเป็นการทำผิดกฎหมาย และใครรับเงินงบประมาณจากภาษีของประชาชนในการรับจ้างทำไอโอหรือในชื่อ “ค่าประชาสัมพันธ์” จะต้องถูกตรวจสอบอย่างเข้มข้น เพราะเป็นการทำผิดกฎหมายอย่างร้ายแรง คำถามสำคัญ คือ ใครจะเป็นผู้ตรวจสอบ เมื่อองคาพยพที่มีอยู่ล้วนแต่เป็นคนในเครือข่ายขบวนการสืบทอดอำนาจทั้งนั้น ต้องรอให้เกิดการเปลี่ยนแปลงทางการเมืองอย่างจริงจังก่อนกระมัง สิ่งที่ถูกซุกไว้ใต้พรมจึงจะถูกขุดขึ้นมาประจาน
ด้วยเหตุนี้นี่ไงที่ทำให้แม้จะเหลือเวลาอีกไม่ถึง 2 ปีที่จะเป็นผู้นำประเทศได้ ก็ไม่ได้ทำให้ผู้นำเผด็จการสืบทอดอำนาจมีความคิดที่จะทบทวนตัวเอง หรือมีแนวโน้มที่จะวางมือในอ่างทองคำ แต่ไม่ว่าจะดันทุรังกันต่อแบบไหน นาทีนี้ความระส่ำระสายก็ได้เกิดขึ้นภายในเครือข่ายของขบวนการสืบทอดอำนาจแล้ว ที่เห็นได้ชัดคือพรรคสืบทอดอำนาจ ถึงขนาดที่ ส.ส.ผู้ภักดีต่อพี่ใหญ่แก๊ง 3 ป.เสนอให้มีการตัดน้ำเลี้ยงดูแล ส.ส.ที่เตรียมจะตีจาก เมื่อรู้กันอยู่แล้วว่าไผเป็นไผ จะเลี้ยงให้เสียข้าวสุกอีกทำไม อย่างที่บอกพวกที่สุมหัวกันในนาม ครม.เวลานี้ต่างก็ถือดาบซ่อนหลังกันทั้งนั้น ใครพลาดมีโอกาสที่จะถูกแทงให้ม้วยมรณาได้ทุกเมื่อ